b'\n_START_ARTICLE_\nTutki-Kokeile-Kehit\xc3\xa4\n_START_PARAGRAPH_\nTutki-Kokeile-Kehit\xc3\xa4 on alle 21-vuotiaille luonnontieteist\xc3\xa4 ja tekniikasta kiinnostuneille lapsille ja nuorille suunnattu tiedekilpailu. Kilpailussa on kolme eri sarjaa: esiopetussarja, 3.\xe2\x80\x939. luokkalaisten sarja sek\xc3\xa4 muiden alle 21-vuotiaiden sarja. Kilpailun tarkoituksena on innostaa nuoria luonnontieteiden ja tekniikan harrastamiseen.\n_START_SECTION_\nHistoria\n_START_PARAGRAPH_\nTutki-Kokeile-Kehit\xc3\xa4-kilpailu j\xc3\xa4rjestettiin ensimm\xc3\xa4isen kerran vuonna 1980 ja vuodesta 1993 l\xc3\xa4htien sit\xc3\xa4 on j\xc3\xa4rjestetty joka vuosi. Toiminnassa on alusta asti ollut mukana Kerhokeskus \xe2\x80\x93 kouluty\xc3\xb6n tuki ry. Tekniikan Akateemisten Liitto TEK ry tuli toimintaan mukaan vuonna 1992. Ideoita ja esimerkki\xc3\xa4 toimintamallin luomiseen ja kehitt\xc3\xa4miseen on haettu mm. Saksasta ja Isosta-Britanniasta._NEWLINE_Vuonna 1993 kilpailuun yhdistyi Tekniikan Akateemisten Liitto TEK:n j\xc3\xa4rjest\xc3\xa4m\xc3\xa4 Young Scientist -kilpailu ja t\xc3\xa4st\xc3\xa4 eteenp\xc3\xa4in Tutki-Kokeile-Kehit\xc3\xa4 -kilpailu on ollut my\xc3\xb6s kansallinen karsintakilpailu EU:n Young Scientist -kilpailuun.\n_START_SECTION_\nKilpailuty\xc3\xb6t ja arvostelu\n_START_PARAGRAPH_\nVuosittain kilpailuun osallistuu noin 300 nuorta yli 50 kilpailuty\xc3\xb6ll\xc3\xa4. Kilpailut\xc3\xb6it\xc3\xa4 l\xc3\xa4hetet\xc3\xa4\xc3\xa4n arvosteltavaksi kaikkialta Suomesta. _NEWLINE_Kilpailut\xc3\xb6iden arvioinnissa on tiiviisti mukana eri tieteenalojen laaja asiantuntijaverkosto. Patentti- ja rekisterihallitukseen sek\xc3\xa4 Patenttiasiamiesyhdistykseen yll\xc3\xa4pidet\xc3\xa4\xc3\xa4n jatkuvaa yhteytt\xc3\xa4 keksint\xc3\xb6jen suojaustoimien merkeiss\xc3\xa4. Kilpailun j\xc3\xa4rjest\xc3\xa4j\xc3\xa4t huolehtivat suojattavissa olevien keksint\xc3\xb6jen ensimm\xc3\xa4isen hakemuksen patentti- ja rekisterihallitukseen. Kaikki oikeudet ideoiden hy\xc3\xb6dynt\xc3\xa4miseen s\xc3\xa4ilyv\xc3\xa4t kuitenkin keksint\xc3\xb6jen tekij\xc3\xb6ill\xc3\xa4. T\xc3\xb6it\xc3\xa4 arvosteltaessa painotetaan ratkaisun omaper\xc3\xa4isyytt\xc3\xa4, k\xc3\xa4yt\xc3\xa4nn\xc3\xb6llisyytt\xc3\xa4, idean tuoreutta sek\xc3\xa4 raportoinnin tasoa. Raportointi on merkitt\xc3\xa4v\xc3\xa4 ja t\xc3\xa4rke\xc3\xa4 osa kilpailuty\xc3\xb6t\xc3\xa4. Tekij\xc3\xa4n ik\xc3\xa4 ja koulutustaso otetaan my\xc3\xb6s huomioon arvostelussa.\n_START_SECTION_\nPalkinnot\n_START_PARAGRAPH_\nKilpailussa jaetaan palkintostipendein\xc3\xa4 vuosittain n. 10 000 euroa. Lis\xc3\xa4ksi jaetaan ohjaajapalkintoja. Kilpailun perusteella valitaan Suomen edustajat Euroopan Unionin Young Scientist -kilpailuun sek\xc3\xa4 muihin eurooppalaisiin tiedekilpailuihin, joiden m\xc3\xa4\xc3\xa4r\xc3\xa4 vuosittain vaihtelee. Jokainen kilpailuty\xc3\xb6 arvioidaan ja kilpailija saa siit\xc3\xa4 kirjallisen palautteen.'